Hole-in-one giver Lucas karrierens bedste majorresultat | Golf.dk
Lucas Bjerregaard vinker til publikum på 17. hul, mens han går frem og henter bolden efter sit holede tee-slag.
Lucas Bjerregaard var i gang med at lade sin flotte placering drysse væk med fire bogeys søndag eftermiddag på Bethpage Black, hvor PGA Championship spilles.
Men så begik han en lille genistreg med en hole-in-one på banens næsten 190 meter lange 17. hul.
Hans bold nåede at ramme jorden en enkelt gang, hvorefter den blev underjordisk.
- Det var dejlige ti minutter på en dag, hvor det var ret forfærdeligt. Det er den anden hole-in-one i mit liv, og det var et fedt hul at gøre det på. Fans har larmet rigtig meget i denne uge, og det gjorde de også her, sagde Lucas Bjerregaard efter runden til Viasat Golf, der transmitterer de fire majors.
Hans hole-in-one er (såvidt vi kan se efter en febrilsk intern natterådslagning på Golf.dk’s redaktion) den første, som nogen dansker har lavet i en major. Vi undskylder på forhånd, hvis der viser sig at være en forgænger for Lucas Bjerregaards perle.
Få minutter efter sænkede Bjerregaards spillemakker og navnebroder Lucas Glover (der vandt US Open på Bethpage i 2009) sit bunkerslag for birdie, og de to gav dermed alle efterfølgende bolde et show, der var svært at følge op på.
Ulykkeligvis måtte Lucas Bjerregaard æde en bogey på banens sidste hul. Dermed blev esset på 17. hul dagens eneste reelle højdepunkt på en dag uden birdies, hvor Bjerregaard ellers havde lavet mindst tre birdies hver eneste dag hele ugen.
- Det har været en hård uge. En lang sej kamp. Det har ikke været, hvad jeg havde håbet på i denne uge. Nu ser jeg frem til Made in Denmark. Min eneste forventning lige nu er, at jeg skal sove alle 20 timer på den flyver hjem, fortsatte Lucas Bjerregaard.
Spillet på Bethpage Black er endnu ikke helt afsluttet, men det virker relativt sikkert, at Lucas Bjerregaard marginalt forbedrer den 21. plads, han fik ved Masters, og dermed opnår sit bedste resultat ved en major nogensinde. Han er mens disse ord tastes nummer 19, og ingen har reelt chance for at overhale ham.
Han sluttede ugen 3 over par efter runder i 71, 69, 70 og 73 slag.
At Lucas Bjerregaard kan tale så negativt om sit spil efter en uge, hvor han lavede sit bedste majorresultat nogensinde, siger meget om de høje forventninger, han har til sig selv og sin formåen.
Igennem flere sæsoner var den 27-årige Bjerregaard svagt spillende i foråret og måtte kæmpe om efteråret for at beholde sit europatour-kort.
Dette forår har han til gengæld leveret to top-25 resultater ved majors, han er blevet nummer 4 i WGC - Match Play, hvor han slog Tiger Woods, Henrik Stenson og Justin Thomas på vejen. Han har i praksis spillet sig til et kort til PGA Tour i 2020. Og han vil i morgen formentlig klatre til sin højeste placering nogensinde på verdensranglisten.
En ny dansk stjerne synes født.
Det er allerede flere år siden, at Thorbjørn Olesen nåede stjernestatus set fra et dansk golfperspektiv. Efter en runde i 77 slag søndag ligger han til at slutte som nummer 64. Olesen ser dog ud til at holde sig inden for top-60 på verdensranglisten, hvorfor både han og Lucas Bjerregaard vil være at finde på Pebble Beach til US Open i næste måned.